ይሄን ይሄን የሰሞኑን ሁኔታ ለሚታዘብ ማንኛውም ወገን መጭው ምርጫ ከመሆኑ አንጻር ጉዳዩ ቢያሳስበው በቂ ምክንያት ነው እላለሁ፡፡ መጪው 2007 ምርጫ በሰላማዊ መንገድ ተጀምሮ በሰላማዊ መንገድ እንዲጠናቀቅ የሁሉም ወገን ሃላፊነት ይመስለኛል፡፡ በተለይ መንግስት ከሰሞኑ የሚወስዳቸው እርምጃዎች የ2007 ምርጫ ከወዲሁ በህዝቡ ዘንድ በስጋትና በፍራቻ እንዲጠበቅ እያደረገው ነው፡፡ መንግስት ስጋት ውስጥ ገብቶ ህዝቡንም ስጋት ውስጥ መክተት የለበትም፡፡ መንግስት የሚገጥሙትን ጉዳዮችና ችግሮች በሀይል ለመፍታት ከመጣደፍ ሰከን ሊል ይገባል፡፡ በሰላማዊ ትግል ውስጥ ያለን ፓርቲዎችም በሀላፊነት ስሜት በመንቀሳቀስ የዚችን አገር መፃኢ እድል በምርጫ ካርድ ላይ ብቻ በሚገኝ ለውጥ ላይ እንዲመሰረት መጣር አለብን፡፡ የምንወስዳቸው እርምጃዎችና የምንቀሰቅስባቸው መንገዶች ሁሉ ሀገራችንን ወደ ተሻለ ደረጃ ማድረሳቸውንም እርግጠኛ መሆን አለብን፡፡ የፖለቲካ ትርፍን ታሳቢ ካደረጉ ያልተገቡ አካሄዶች መጠንቀቅ አለብን፡፡ የምንሄድበት መንገድ የምንሰራው ፖለቲካ ሀገር ማፍረስ ከሆነ ውጤቱ የታሪክ ተጠያቂ ከመሆን አንድንም፡፡ በፓርቲዎች ዘንድ እኔ ከሞትኩ ሰርዶ አይብቀል የሚለው የተለመደው የፖለቲካ አካሄድ ለአንዴና ለመጨረሻ ጊዜ በዚህ ትውልድ ማብቃት አለበት፡፡ ህዝቡም ለእንደዚህ አይነት ፖለቲካዊ አካሄዶች በጭፍን ድጋፍ ማድረግ አይኖርበትም፡፡ ለሚደግፋቸውም ሆነ ለሚቃወማቸው ፓርቲዎች ሚዛኑ መሆን ያለበት የሀገር መጠቀምና አለመጠቀም መሆኑን እርግጠኛ መሆን አለበት፡፡ ቸር እንሰንብት፡፡
